
Rezümé
Bong JoonHo a 2013-as Snowpiercer, a 2017-es Okja, és a 2019-es Élősködők című filmjeiben mind a különböző társadalmi rétegek között pattanásig feszülő ellentétek bemutatását tette meg legfőbb témájául. Ezt változatos műfajokkal, történetkezelési metódusokkal és szimbólumrendszerrel tette, egy azonban minden alkotásában közös. A család mint a társadalom alapegysége létfontosságú szerepet játszik az ezen ellentétekkel való megküzdésben, ezek feldolgozásában, elfogadásában, esetleg feloldásában.

Ezek megértéséhez először történelmi kontextusba helyeztem az elemzett médiaszövegeket. Röviden bemutatom Dél-Korea történelmét, gazdaságát, valamint társadalmáról is ejtek néhány szót. Ezt követi a helyi filmezésről írt fejezet, amelyből szervesen következik a koreai rendezőkről írt szövegrész. Ezután Bong JoonHo munkásságát taglalom tágabb viszonylatban.
A második fejezetet az filmelemzések előtt a Dél-Koreai családmodellek bemutatásával kezdem, amely még mindig a kontextus bővítésére szolgál. Az elemzett filmek listáját az Élősködőkkel kezdem, hiszen a vérszerintiség ebben a műben jelenik meg leginkább a családok között. A továbbiakban is a vérszerintiség szervezőelvét követem az elemzéseknél. Ez alapján másodikként az Okját, harmadikként pedig a Snowpiercert veszem górcső alá.

A filmeket elemzését a bennük megjelenő családmodellek alapján végzem el. Megvizsgálom, mely koreai családmodell mely jellemzője lelhető fel bennük, és ezek a családok milyen társadalmi pozíciót töltenek be. Az elemzést a filmekben megjelenő szimbólumokkal folytatom, figyelve arra, hogy itt is a család maradjon a fő nyomvonal.

Elemzéseimből remélhetőleg kiderül, hogy Bong JoonHo hogyan gondolkodik a mai koreai, valamint globális társadalmakról. Kirajzolódik szimbólumkészlete és a család intézményéről alkotott változatos képe is. Kiderül továbbá a társadalmi ellentétek szabdalta világra adott válasza és fény derül a jövőt illető borús víziójára is.



